63. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Θ. 1642/130 της 28 Νοεμ./8 Δεκ. 1983 (ΦΕΚ Β΄ 704) Καθιέρωση μηχανογραφικών εντύπων. Έχοντας υπόψη: 1.Τις διατάξεις του άρθρ. 133 του Νόμ. 1165/1918. 2.Την αριθ. 0548/382/19.9.1983 κοινή απόφαση του Πρωθυπουργού και του Υπουργού των Οικονομικών «περί αναθέσεως αρμοδιοτήτων στους Υφυπουργούς Οικονομικών». 3.Τα αιτήματα που υπέβαλαν ενδιαφερόμενοι για εκτύπωση τελωνειακών εντύπων, προκειμένου να χρησιμοποιούνται από το μηχανογραφικό σύστημα που διαθέτουν, αποφασίζουμε: Άρθρ.1.-Επιτρέπεται η εκτύπωση των χρησιμοποιουμένων στα Τελωνεία τελωνειακών εντύπων, με δαπάνες των ενδιαφερομένων, που διαθέτουν κατάλληλο μηχανογραφικό σύστημα. Στα έντυπα αυτά, η εκτύπωση των οποίων θα ενεργείται μετά προηγούμενη έγκρισή μας, θα αναγράφεται απαραίτητα ο σχετικός αριθμός εγκρίσεως. Τα έντυπα αυτά θα χρησιμοποιούνται αποκλειστικά και μόνο για τις μηχανογραφικές ανάγκες των ενδιαφερομένων, στους οποίους παρασχέθηκε η ανωτέρω έγκρισή μας, μη επιτρεπομένης της χρήσης τους από άλλα πρόσωπα. Τυχόν χρησιμοποίηση των εντύπων αυτών από άλλα πρόσωπα, συνεπάγεται την άρση της έγκρισης που χορηγήθηκε. Άρθρ.2.-Ο χάρτης που θα χρησιμοποιηθεί καθώς και τα διαλαμβανόμενα στα εν λόγω έντυπα στοιχεία (ενδείξεις, χρώμα κλπ.), θα είναι τα ίδια με εκείνα των εντύπων που έχουν καθιερωθεί με αποφάσεις μας και τα οποία τυπώνονται από την Εκτυπωτική Μονάδα του Υπ. Οικ. Καθόσον αφορά τις διαστάσεις, επιτρέπεται μια ανοχή μέχρι 10 χιλιοστών, τόσο για το πλάτος όσο και για το μήκος των εντύπων αυτών, σε σχέση με τις διαστάσεις των χρησιμοποιουμένων από την υπηρεσία μας, ομοίων εντύπων. Εξαιρετικά όμως στα έντυπα της διασάφησης μεταποίησης επιτρέπεται όπως η κατά τ’ ανωτέρω προβλεπόμενη ανοχή επεκτείνεται μέχρι 45 χιλιοστών. 